VEGA og ICO præsenterer

**Betagende Trixie Whitley er tilbage på VEGA med nyt materiale**

*Den anmelderroste belgisk-amerikanske singer/songwriter Trixie Whitley er til efteråret klar med nyt album, som hun medbringer på Lille VEGA den 5. december 2015.*

Når [Trixie Whitley](https://www.facebook.com/trixiewhitley/timeline) træder på scenen i Lille VEGA til december, bliver det hendes tredje optræden på VEGA. Tidligere har Whitley betaget det københavnske publikum med en udsolgt Ideal Bar-koncert, hvor den soulede sangerinde efterfølgende blev booket og opgraderet til Lille Vega blot fire måneder senere.

Trixie Whitley er også kendt som en del af den legendariske producer og musiker Daniel Lanois’ Black Dub. Sammen med Black Dub var hun på scenen i Store VEGA i sommeren 2011 til en meget vellykket koncert, hvor det ofte var Trixie Whitley og hendes store stemme, der var i front. Lyt blandt andet til hendes store hit ” [Breathe You in My Dreams](https://www.youtube.com/watch?v=1nEnenji0PI)”.

**Høje forventninger til albumopfølger**

Det er nu to år siden Trixie Whitleys sidste albumudgivelse, *Fourth Corner*(2013) høstede store anmelderroser verden over. *Fourth Corner* blev indspillet i New York med den erfarne producer Thomas Bartlett (Rufus & Martha Wainwright, Grizzly Bear og The National), og blev arrangeret af Rob Moose (Bon Iver, Antony and The Johnsons). Der er således store forventninger til det nyligt annoncerede efterårsalbum, *PortaBohemica*.

Førstesinglen til *PortaBohemica* ”Soft Spoken Words” giver et mere elektronisk blues udtryk og lægger op til et mindre stilskifte på det kommende album. Whitley er kendt for sine sange, der pendulerer i spændingsfeltet mellem rendyrket kærlighed, altopslugende vrede, uspoleret lykke og lammende ensomhed. Det er derfor heller ikke uden grund, at den talentfulde sangerinde ofte sammenlignes med koryfæer som Janis Joplin og Aretha Franklin.

**Musikken ind med modermælken**

Trixie Whitley har det meste af sit liv skiftevis boet i Belgien og i New York, hvor hun fra en ung alder har spillet klaver, guitar og trommer samt turneret med sin far, den berømte bluesmusiker Chris Whitley. Allerede i en alder af tre år debuterede Whitley på scenen med sin far, og som 11-årig blev hun den yngste, faste dj på det belgiske museum for moderne kunst.

Trixie Whitley står klar i Lille VEGA den 5. december 2015 til en aften, hvor der er lagt op til bluesdryppende og dragende toner.